CELEX: 62011TN0436
Language: mt
Date: 2011-08-03 00:00:00
Title: Kawża T-436/11: Rikors ippreżentat fit- 3 ta’ Awwissu 2011 — Afriqiyah Airways vs Il-Kunsill

1.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 290/14
            
         Rikors ippreżentat fit-3 ta’ Awwissu 2011 — Afriqiyah Airways vs Il-Kunsill
   (Kawża T-436/11)
   2011/C 290/20
   Lingwa tal-kawża: il-Franċiż
   
      Partijiet
   
   
      Rikorrenti: Afriqiyah Airways (Tripoli, il-Libja) (rappreżentant: B. Sarfati, avukat)
   
      Konvenut: Il-Kunsill tal-Unjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-Deċiżjoni ta’ Implimentazzjoni tal-Kunsill 2011/300/PESK, tat-23 ta’ Mejju 2011, li timplimenta d-Deċiżjoni tal-Kunsill 2011/137/PESK dwar miżuri restrittivi fid-dawl tas-sitwazzjoni fil-Libja (ĠU L 136, 24.05.2011, p. 85), flimkien mal-Anness II tad-deċiżjoni msemmija;
            
         
               —
            
            
               tikkundanna lill-Kunsill għall-ispejjeż kollha.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi.
   
               (1)
            
            
               L-ewwel motiv, ibbażat fuq l-irregolarità tal-proċedura li wasslet għall-adozzjoni tal-att. Ir-rikorrenti tinvoka l-assenza ta’ proċedura regolari fir-rigward tal-adozzjoni tad-deċiżjoni kkontestata kif prevista fl-Artikolu 8(2) tad-Deċiżjoni tal-Kunsill 2011/137/PESK, tat-28 ta’ Frar 2011, dwar miżuri restrittivi fid-dawl tas-sitwazzjoni fil-Libja (ĠU L 58, p. 53) u ksur tad-dispożizzjonijiet tat-tieni paragrafu tal-Artikolu 296 TFUE.
            
         
               (2)
            
            
               It-tieni motiv, ibbażat fuq motivazzjoni insuffiċjenti tad-deċiżjoni. Ir-rikorrenti takkuża lill-Kunsill talli pprovda motivazzjoni standardizzata li la tippermetti lid-destinatarju tad-deċiżjoni jifhem ir-raġunijiet wara l-adozzjoni tagħha u lanqas ma tippermetti lill-Qorti Ġenerali teżerċita l-istħarriġ ġudizzjarju tagħha dwar il-legalità tal-att. Motivazzjoni li tipprovdi li r-rikorrenti hija sussidjarja u proprjetà ta’ Libyan African Investment Portfolio, entità li hija wkoll ikkonċernata mill-miżuri restrittivi, ma hijiex motivazzjoni suffiċjenti.
            
         
               (3)
            
            
               It-tielet motiv, ibbażat fuq ksur tad-drittijiet tad-difiża sa fejn b’ebda mod ma huwa stabbilit li d-drittijiet tad-difiża ġew irrispettati u li r-rikorrenti ngħatat l-opportunità tinvoka d-drittijiet tagħha qabel ġiet inkluża fil-lista.
            
         
               (4)
            
            
               Ir-raba’ motiv, ibbażat fuq ksur tal-Artikolu 27 TUE. Ir-rikorrenti ssostni li d-Deċiżjoni 2011/137/PESK imsemmija fil-punt 2 u d-Deċiżjoni tal-Kunsill 2011/137/PESK, tat-23 ta’ Marzu 2011, li temenda d-Deċiżjoni 2011/137/PESK dwar miżuri restrittivi fid-dawl tas-sitwazzjoni fil-Libja (ĠU L 78, p. 24), ġew adottati bi ksur tad-dispożizzjonijiet tal-Artikolu 27(1) TUE.
            
         
               (5)
            
            
               Il-ħames motiv, ibbażat fuq żball ta’ liġi u fuq żball manifest ta’ evalwazzjoni, sa fejn ir-rikorrenti hija kumpannija tal-ajru li tipprovdi servizzi ċivili li jinvolvu t-trasport ta’ passiġġieri u ta’ merkanzija, filwaqt li d-deċiżjoni kkontestata għandha l-effett li tiffriża l-assi tar-rikorrenti għas-sempliċi raġuni li hija l-proprjetà tal-Istat Libjan permezz ta’ fond ta’ investiment.